Det meste av fadderbidraget ditt til SOS-barnebyer går til barnebyen der hvor du er fadder. Bidraget sørger for at barn får en omsorgsfull familie, utdanning og oppfølging. I tillegg støtter du arbeidet som gjøres for familier som er i en kritisk vanskelig situasjon i lokalsamfunnet rundt barnebyen. Denne støtten gjør at familier kan holde sammen, at de voksne i familien klarer å ta seg godt av barna, at barna har nok å spise og får skolegang. Dette er en svært viktig del av vårt arbeid. Barn har det best i sin egen familie, så lenge den er i stand til å gi god nok omsorg. Det koster mindre å forebygge, og dermed når vi ut til mange flere barn. Våre tiltak bygger også kapasitet og gode nettverk i lokalsamfunnet. Ved å engasjere deg for SOS-barnebyer er du derved allerede med på å gi mange barn den utrustningen de trenger for å få de beste forutsetningene i livet.